ভিতরে ঢুকেই চমকে গেলাম। এ কে দাঁড়িয়ে রে বাবা! গায়ে চামড়ার দড়ির ফিতে বাঁধা জার্কিন, মাথায় বাহারি পালক বসানো কালো চামড়ার টুপি, কোমরে চামড়ার বেল্ট ক্রীম রঙা রোব-এর উপর চেপে বসেছে। এ যে ষোড়শ শতাব্দীর এক মূর্তিমান চরিত্র! যুবকটি এই ভিটেবাড়ির মধ্যে নিযুক্ত গাইডদের থেকে একজন। সে হেসে আমাদের দলকে আমন্ত্রণ জানাল, ‘আমাদের এ বাড়ির কর্তা জন শেক্সপীয়র। সফল ব্যবসায়ী, শহরের মেয়র। কাঠই সস্তা এবং সুলভও – পাশেই আরডেন-এর জঙ্গল, তাই এই পাড়ার যত বাড়ি সবই কাঠের । তখনকার মূল্যাঙ্কনে এই বাড়িটির মূল্য ছিল গড়পড়তা বাড়ির সমান।’